Bokser boos oor teenstander positief toets | Netwerk24
17 Junie 2021 08:07
Die uitgesproke Australiese bokser George Kambosos is briesend omdat sy geveg hierdie naweek teen Teofimo Lopez uitgestel moes word. Foto: Getty Images
Die Australiese bokser George Kambosos het behoorlik uitgevaar nadat hy gehoor het sy geveg Saterdag teen Teofimo Lopez moes uitgestel word omdat die Amerikaner positief getoets is vir die koronavirus.
Die twee boksers sou in Miami kragte gemeet het, met Lopez se liggewigtitels van die Wêreldboksvereniging, Wêreldboksorganisasie en Internasionale Boksfederasie wat op die spel sou wees.
Kambosos het 'n gerug gehoor dat Lopez nog nie teen die koronavirus ingeënt is nie en het toe op sosiale media gal gebraak.
Teofimo Lopez is die liggewigkampioen van die Wêreldboksvereniging, die Wêreldboksorganisasie en die Internasionale Boksfederasie. Foto: Getty Images
"Ek sou hierdie naweek die kampioen gewees het. Ek weet dit en jy weet dit," het hy getwiet.
"Jou aksies en besluite het nie net ons geveg nie, maar ook almal wat daarby betrokke sou wees, geraak."
Volgens Kambosos was Lopez "roekeloos" omdat hy nog nie ingeënt is nie.
Hy het belowe om Lopez 'n goeie loesing te gee wanneer hulle nou op 14 Augustus teen mekaar in die kryt gaan klim.